- Ams'i oç̌ala
- <
- 14
- >

14
Q'ončuğoy azuk'a İzi əyit tadi oç̌ala nu taşt'un
1 T'e üşe bütüm israilluğon şivanbi ǒnet'unpi. 2 Camaaten Moiseyaxun q'a Aaronaxun t'ot'opi metərt'un nexey: «Mot'oxunsa Misirə nəəl me ams'i oç̌ala p'uriyaniy! 3 Het'aynak'e Q'ončuğon yax me oç̌ala taşt'a? Yax q'ılıncen k'as'p'eq'at'un pi? Hələ beşi çupux q'a əyloxal düşmənxoy kiyel baft'alt'un. Şaat'o şone ki, Misirə qaybaken!» 4 Hametər, amdarxoy arane "ekinan yaynak' kalo c'ək'k'en, yax Misirəq'an qaydi" k'inək' exlətxone taysay.
5 T'e vədə Moisey q'a Aaron bütüm israilluğoy běš ç̌ooq'a pastt'unśi. 6 Ölkinə běğseynak' taśit'oğoy boş baki Nune ğar Yeşuan q'a Yefunneyi ğar K'aleven isə amdarxoy Q'ončuğoxun ç̌o tarast'una nu portp'i, içoğoy paltara zığzığbi*14:6 paltara zığzığbi - Me hərəkəten damna döörəst'ə İsraila amdarxon içoğoy yaslu, gele kala dərde boş baksunat'un ak'est'ay. Hamal Buxačuğoy tərsinə bakala əyitə ibakala amdarenal mot'o iz paltara zığbsunene ak'est'ay. 7 israilluğo pit'un: «Beşi taśi běği ölkinə əyit butene! 8 Əgər Q'ončuğoy piyes şaat' ak'eğayan, Şot'in yax t'e ölkinə taşale, t'e muč'anaq' q'a uč' barala oç̌ala yax tadale. 9 Saycə Q'ončuğoy əleyinə ma ěqekinan! T'e ölkin amdarxoxunal ma q'ı̌banan, yan şot'oğoxun zorbayan, şot'oğo q'uc'yankon! Ene içoğoy umudbakala gaal tene mande, beşi isə Q'ončuxe bu. Şot'oğoxun ma q'ı̌banan!» 10 Ama camaaten "kot'oğo ǰělayinşanan" pine. T'e vədə Q'ončuğon bütüm israilluğo İz kalaluğa q'a tamtarağane ak'est'i.
11 Q'ončuğonal Moiseya pine: «Me azuk'en hevaxt'al śirik' Za hörmətsuzluğbale? Hevaxt'al śirik' içoğo mema nišanxo ak'est'iyal bakayiz, Za tet'un věbakal? 12 Kot'oğo tumexun əfçiboz! Vaxun isə kot'oğoxunal kala hamal zorba sa azuk' əmələ eçoz!»
13 Moiseyen isə Q'ončuğo pine: «T'e vədə Hun Vi zoren me azuk'a içoğoxun çark'est'i misirluğonal me barada ibakalt'un! 14 Şot'oğon həysə me bakalt'oğoy barada me ölkin amdarxo exlətp'alt'un. T'e amdarxon isə Vi me azuk'i arane baksuna, şot'oğoxun qay exlətpsuna, Vi asoyi şot'oğoy loxol çurpi ğenaxun asoyi sütünen, üşe isə aruğoy sütünen şot'oğo taşt'una ibaket'un. 15 P'oy Hun həysə me azuk'a dirist' əfçibayin, şot'oğon k'ə fikirbalt'un? 16 "Q'ončuğon şot'oğo İzi elasp'i əyit tadi ölkinə taşes tene baki, şot'o görəne şot'oğo ams'i oç̌ala k'as'p'i śipi!" uk'alt'un.
17 Barta isə Q'ončuğoy zora ak'eq'at'un! Vi bayanbi k'inək': 18 "Q'ončux səbirlune, Q'ončux ük' bok'osp'ale! Şot'in taxsıra q'a günaxa bağışlayinşebsa, ama iz loxolxun tene c'ovaksa! Günaxa əşp'est'it'ay cazina izi əyloğoxun burqi nəvə nəticoğol śirik' zapesest'a". †14:18 C'eys. 20:5-6; 34:6-7; K'an. 5:9-10; 7:9-10; Neh. 9:17; Ǐvel mə̌ğ. 86:15; 103:8; 145:8; Yol. 2:13; Əbr. 4:2 19 Ay Q'ončux, Misirəxun c'eri ğinaxun ğeyin ğinal śirik' baki k'inək', Vi nu badalbakala çuresuna ak'est'i me azuk'i günaxaxun c'eki!». ‡14:13-19 C'eys. 32:11-14
20 Q'ončuğon metəre coğab tadi: «Vi upsuna görə şot'oğo bağışlayinşezbsa. 21 Ama Bez s'i Q'ončux tene bakon, Bez kalaluğenal me dünyənə tene haq'layinşon, 22 əgər Misirə saal ams'i oç̌ala Bezi kalaluğa q'a ak'est'i nišanxo içoğoy piin ak'it'uxun oşaal Za nu věbaki, Bezi içoğoy arane baksunaxun vis' kərəm şüpələyinşakit'oğoxun saycoq'a bakayin 23 Bezi içoğoy bavoğo elasp'i əyit tadi t'e oç̌ala ak'es bakayt'un! Za hörmətsuzluğbit'oğoy sayco t'e oç̌ala tene bağal! §14:21-23 Əbr. 3:18 24 Ama bezi k'ul bakala K'alevi ük' q'erəze: şo sal sa vədine Bezi əyitəxun tene c'eri, şot'aynak'al şot'o iz taśi tarapi oç̌ala eçoz. Me oç̌alal şot'oxun bakala nəsili bakale! *14:24 Yeş. 14:9-12
25 Və̌n isə əyc'ə ef yaq'a badalbanan! Amalegluyox q'a kənanluyox yəşəyinşala t'e oç̌ali dəroğo təə, Č'oč'a dənizi yaq'en ams'i oç̌ala takinan».
26 Q'ončuğon Moiseya q'a Aarona pine: 27 «İz ük' pisluğen buy me azuk'en hələ heq'ədər zaxun t'ot'ok'ale? Şot'oğoy t'ot'ok'alt'oğo bitova izbaksa! 28 Şot'oğo Bezi me əyitmoğo p'ap'esp'a: "Bezi s'iyaz elase ki, efi t'ot'ok'at'an piyorox bito bakale! 29 Ef meyidxo me ams'i oç̌ala bašaybakale! †14:29 1 K'or. 10:5; Əbr. 3:17 Zaxun t'ot'opit'oğoy sayco, siyəyinə haq'eśi q'a saal q'a yəşəxun ala bakalt'oğoy sayco 30 Bezi elasp'i və̌x tast'una əyit tadi oç̌ala tene bağal, Yefunneyi ğar K'alevaxun q'a Nune ğar Yeşuaxun başq'a! 31 Ama efi &lt;düşmənxoy kiyel baft'alt'un&gt; pi q'orişala əylux t'e oç̌ala bağalt'un! Şot'oğon efi baysun nu çureśi ölkinə çalxalt'un! 32 Və̌n isə me ams'i oç̌ala biyalnan. 33 Efi əyloğonal me ams'i oç̌ala eğel běğalt'un, və̌xun ən axırınciyo miya oç̌alaxeğamin, q'ırx usen efi me əşp'est'i günaxi cazina zap'k'alt'un. ‡14:33 Ap'ost'. 7:36; 13:17-18 34 Efi t'e oç̌ala běğsun q'ırx ğine zapey. İsə t'e ğimxoy hər ğine gala sa usen caza zapsunen və̌n q'ırx usen əzyəti boş bakalnan! T'e vədə Bezi və̌xun ç̌o tarast'un k'ə upsuna avabakalnan". 35 Mot'o Zu, Q'ončuğone nex! Bezi pit'uval booz! Bezi əyitəxun c'eri iz ük' pisluğen buy me azuk'i axır me ams'i oç̌ala eğale, korox bito hamiyal bašaybakalt'un!»
36 Moiseyen t'e ölkinə běğseynak' yaq'abi, oşaal t'et'iin hari içoğoy běği oç̌ali barada avuzbsun əyitp'i, amdarxo Moiseyaxun irap't'it'oğoy 37 - t'e ölkin barada pis əyitp'it'oğoy - bito azar baft'i k'as't'unśi. Me cazina şot'oğoynak' Q'ončuğone yaq'abi. 38 T'e ölkinə běğseynak' taśit'oğoxun saycə Nune ğar Yeşua q'a Yefunneyi ğar K'aleve dirist' mandi.
39 Moiseyen hari Q'ončuğoy pit'oğo israilluğo p'ap'esp'at'an, dirist' azuk'en iz c'ilə t'api ǒnenepi. 40 Əyc'indəri savaxt'an isə şorox t'e ölkin burux ganxoç yaq'a baft'i pit'un: «Düze, günaxyan əşp'est'i, ama ene teyan bal! Q'ončuğon yax əyit tadi oç̌ala taysuna həziryan, ekinan tağen!» 41 Ama Moiseyen pine: «Het'aynak'nan Q'ončuğoy əyitəxun c'eysa? Taşevk'alnan! 42 Ma takinan, efi düşmənxoxun bacartenanbal, axıri Q'ončux ene və̌xun tene! 43 Efi běš c'eğala amalegluğon q'a kənanluğon və̌x k'as'k'alt'un! Və̌n Q'ončuğoxun ç̌onan taradi, Şoval ene və̌xun baki ef kula alabalatene».
44 Ama şorox içoğoy ǰomon taśi p'urumal t'e burux ganxo tağalat'un baki. Nə Moisey, nə Q'ončuğoy irəziluği sanduğ isə içoğoy ganuxun tene galpi. 45 Amalegluyox q'a kənanluyoxal t'e burux ganxoxun śiri şot'oğo k'as't'unpi. İçoğoy běš badi Xorma şəhəre p'ap'amin şəp't'unśi.

- Ams'i oç̌ala
- <
- 14
- >

*14:6 14:6 paltara zığzığbi - Me hərəkəten damna döörəst'ə İsraila amdarxon içoğoy yaslu, gele kala dərde boş baksunat'un ak'est'ay. Hamal Buxačuğoy tərsinə bakala əyitə ibakala amdarenal mot'o iz paltara zığbsunene ak'est'ay.

†14:18 14:18 C'eys. 20:5-6; 34:6-7; K'an. 5:9-10; 7:9-10; Neh. 9:17; Ǐvel mə̌ğ. 86:15; 103:8; 145:8; Yol. 2:13; Əbr. 4:2

‡14:19 14:13-19 C'eys. 32:11-14

§14:23 14:21-23 Əbr. 3:18

*14:24 14:24 Yeş. 14:9-12

†14:29 14:29 1 K'or. 10:5; Əbr. 3:17

‡14:33 14:33 Ap'ost'. 7:36; 13:17-18

© 2020 WBT