- Mat'fey
- <
- 4
- >

4
Şeytani İsusa sinəyinşbsun
(Mrk'. 1:12-13; Luk'. 4:1-13)
1 Mot'oxun oşa Ǐvel Urufen İsusa çölene taşeri. Şot'o t'et'iya iblisen sinəyinşalaney. *4:1 Əbr. 2:18; 4:15 2 Q'ırx ği-q'ırx üşeluğ ğuruğaxun oşa İsus busane baki.
3 T'e vədə sinəyinşal ı̌šabaki Şot'o pine: «Əgər Hun Buxačuğoy Ğarnusa, me ǰěyurxo əmirba ki, šumq'at'un baki». 4 Ama İsusen şot'o metəre coğab tadi: «"Saycə šum tene insana yəşəyinşest'alo, Buxačuğoy ǰomoxun c'eğala hər əyitene yəşəyinşon şo" pine śameśe». †4:4 K'an. 8:3
5 Oşa iblisen Şot'o ı̌vel şəhəre, xrame loxol eçeri 6 pine: «Əgər Hun Buxačuğoy Ğarnusa, Va oq'a bosa. Axıri
"İz angelxone əmirbon Buxačuğon,
Şot'ogonal va içoğoy kiyelt'un ext'on,
Vi tura ǰěna lafst'a tet'un bark'on şot'oğon" ‡4:6 Ǐvel mə̌ğ. 91:11-12
pine śameśe». 7 İsusen şot'o pine: «"Vi Buxačux bakala Q'ončuğo sinəyinş maba" piyal śameśene». §4:7 K'an. 6:16
8 İblisen p'urum İsusa alloy sa buruğone laçuvk'i. Şot'o dünyəni bütüm padçağluğxo q'a tamtarağa ak'est'i 9 pine: «Hun biti za bul k'os'bayin, mot'oğo bitova Va tadoz». 10 İsusen pine: «İradbaka, Şeytan! "Vi Buxačux bakala Q'ončuğobul k'os'ba, sayc'ə Şot'o q'ulluğba" pine śameśe». *4:10 K'an. 6:13
11 Mot'oxun oşa iblisen İsusa barti taneśi, angelxonal hari Şot'o q'ulluğbsat'un burqi.
İsusi İz q'ulluğa burqsun
(Mrk'. 1:14-15; Luk'. 4:14-15)
12 İsusen İoani biq'esuna ibakit'uxun oşa Galileyinane qaybaki. †4:12 Mat'. 14:3; Mrk'. 6:17-18; Luk'. 3:19-20 13 Nazaret'axun c'eri Zevuluni q'a Naft'alimi tayfina koft'i oç̌alxone hari, miya Galileya göle t'ǒğǒl bakala K'efernaumane məsk'ən saki. ‡4:13 İoan. 2:12 14 Mo İsaya xavareçalen pi me əyit bex p'ap'eq'an pine baki:
15 «Ay Zevuluni q'a Naft'alimi oç̌alxo,
Ay dənizi t'ǒğen tağala yaq' q'a
İordan oqe t'e ç̌o!
Buxačuğo nu çalxala millətxo yəşəyinşala Galileyane mo!
16 Gür işiğane c'eri
Zülməti boş yəşəyinşalorox,
Bisuni xojina tarak'alt'oğoynak' işiğe biti». §4:14-16 İsa. 9:1-2
17 T'e vədinəxun İsusen metər karoozbsane burqi: «Toobabanan! Şot'aynak' ki, mone, göye padçağluğ ı̌šalayinşakene». *4:17 Mat'. 3:1-2
Samci şagirdxo
(Mrk'. 1:16-20; Luk'. 5:1-11)
18 İsus Galileya göle t'ǒğǒl tarak'at'an xena tor bosala p'ə̌ viçə - P'yot'r k'aleğala Simona q'a iz viçi Andreyane ak'i. Şorox çəlibiq'alxoney. 19 İsusen şot'oğo pine: «Bez bač'anexun ekinan, Zu və̌x amdar biq'ala çəlibiq'alxo booz». 20 Şot'oğonal hat'e saad torurxo t'ǒǒx bosi Şot'ay bač'anexunt'un taśi. 21 Samal běš taśi İsusen q'erəz p'ə̌ viçə - Zavdayi ğar İak'ova q'a iz viçi İoanane ak'i. Şot'oğon içoğoy bava Zavdayaxun sagala lodk'in boş torurxot'un yamaluq'bsay. İsusen şot'oğo k'alepi. 22 Şot'oğonal hat'e saad lodk'ina q'a içoğoy baval barti Şot'ay bač'anexunt'un taśi.
İsusi azariğo q'olaybsun
(Mrk'. 3:7-12; Luk'. 6:17-19)
23 İsusen dirist' Galileyina tarapi t'iyanin sinagogxoy boş zomebsay, amdarxo göye padçağluğiMǔq Xavarakaroozbsun şot'oğo cürbəcür azarxoxun q'a zəifluğaxune q'olaybsay. †4:23 Mat'. 9:35; Mrk'. 1:39 24 Dirist' Sirinene ‡4:24 Sirinene Mo heysət'in Siriya tene. Rim imp'eriin k'iin oq'a bakala oç̌alxoy sa hissin s'iney. Şot'oxun əyitey. İsusi t'ǒğǒl hərcürə azar bakalt'oğo, ost'aar q'ač'axun əzyət zap'k'alt'oğo, içoğoy boş murdar uruf bakalt'oğo, sust'bakalt'oğo, p'araliçen duğit'oğot'un eşt'ay. Şot'inal amdarxo q'olayebsay. 25 İsusi bač'anexun Yerusalimaxun, Galileyinaxun, Dek'ap'olis q'a İudeya bölginəxun, lap İordan oqe t'iyə̌mi tərəfəxunal dəst'inen amdarxone taysa burqi.

- Mat'fey
- <
- 4
- >

*4:1 4:1 Əbr. 2:18; 4:15

†4:4 4:4 K'an. 8:3

‡4:6 4:6 Ǐvel mə̌ğ. 91:11-12

§4:7 4:7 K'an. 6:16

*4:10 4:10 K'an. 6:13

†4:12 4:12 Mat'. 14:3; Mrk'. 6:17-18; Luk'. 3:19-20

‡4:13 4:13 İoan. 2:12

§4:16 4:14-16 İsa. 9:1-2

*4:17 4:17 Mat'. 3:1-2

†4:23 4:23 Mat'. 9:35; Mrk'. 1:39

‡4:24 4:24 Sirinene Mo heysət'in Siriya tene. Rim imp'eriin k'iin oq'a bakala oç̌alxoy sa hissin s'iney.

© 2020 WBT