- Ǐvel mə̌ğurxo
- <
- 138
- >

138
138-ci Ǐvel mə̌ğ
Davidi Ǐvel mə̌ğ
1 Va şükürbsune bez ük'exun c'ovakalo, ay Q'ončux,
Vi s'iya alabala mə̌ğur mə̌ğk'oz zu ala arśit'oğoy běš. *138:1 ala arśit'oğoy - miya əbrani muzin bakala əyiti sa hema mənəne bu: padçağxo, divanbalxo nəəl ala arśi angelxo.
2 Bez ç̌oya Vi ı̌vel xramaç biq'i afırık'oz zu,
Vi s'iya duği tərifləyinşoz Va.
Şot'o görə ki, nu badalbakala çuresunen buy bakalo,
Tadi əyiti loxol çurk'alonu Hun.
Axıri Vi tadi əyitəl Vi s'iya görəne,
Hər şeyaxun üst'üne şo.
3 Zu Va k'alpi xoyinšp'i ğine za nu ibaksuna ten laxi Hun,
Za ük' tadi kulen boxodi.
4 Ay Q'ončux, Vi pit'oğo ibakat'an
Tərifləyinşalt'un Va me dünyəne bakala bito padçağxon!
5 Tərifləyinşalt'un şot'oğon Q'ončuğo Şot'ay laxi yaq'a ak'at'an,
Şot'o görə ki, Q'ončuğoy kalaluğaxun şuk'k'alast'a butene, bitot'uxun üst'üne Şo.
6 Ala arśiyal bakayin fağıra ak'i şot'o kul boxodalone Q'ončux,
İçuxun irəzi bakaloval piyexun ateneç̌on Şot'ay.
7 Bez tur lamandat'an za bist'a ten bark'on Hun,
Bez düşməni əcuğoy běšen çurk'on,
Çark'esendon za Vi kula boxodi.
8 Q'ončuğon za tək tene bark'al, çurk'ale Şo İz tadi əyiti loxol,
Həmişəluğe Şot'ay yax çuresun, nu badalbakala çuresune şo.
Ma zapa Vi kula, ay Q'ončux, bex p'ap'esp'a Vi burqi əşlə!

- Ǐvel mə̌ğurxo
- <
- 138
- >

*138:1 138:1 ala arśit'oğoy - miya əbrani muzin bakala əyiti sa hema mənəne bu: padçağxo, divanbalxo nəəl ala arśi angelxo.

© 2020 WBT