- Əbraniğo
- <
- 10
- >

10
İsus Xrist'osaxun oşa günaxxo os'kseynak' q'erəz sal sa q'urbana eht'iyəc nu baksun
1 Moiseyi k'anun yaynak' həzirbaki neymət iç təə, saycə şot'ay sakala xojine. Şot'o görəl me k'anuna əməlbi hər usen q'urban eşt'unen amdarxo Buxačuğoy běš təmizbes tene bakon. 2 Axıri əgər günaxxo os'k'i taşt'un k'anuni kiyelxun ayeğala əşeysa, t'e vədə me q'urbanxo hər dəfə eşt'un het'uvay lazım? Ene sa kərəm eçeri, sakərəmluğal təmizt'unbakoy, metərluğenal Buxačuğoy běš taxsırkər baksunaxun çart'unk'oy. 3 Ama me hər dəfə q'urbanxo šampsunen günaxxoy nu bağışlayinşaksuna, 4 šameğala arak'xoy q'a keçiğoy p'iyen günaxxo nu os'k'i taşes baksunane ak'est'ay. 5 Kot'o görəne Xrist'osen me dünyəne eğat'an pi:
"Vi çureğalo nə q'urbanxo, nəəl payurxo tene baki,
Şot'aynak'al Za sa bədənen tadi.
6 Va nə bok'ospsuni q'urbanxon,
Nəəl günaxxo os'kseynak' bakala q'urbanxon tene irəzibi.
7 Mot'o görəz pi: &lt;Mone, Vi çureğalt'oğo bex p'ap'espseynak',
Bezi barada śameśi k'inək' ezsa, ay Buxačux!&gt;" *10:7 Ǐvel mə̌ğ. 40:6-8
8 Metərluğen, k'anunen śameśiyal bakayin, Şot'in nexe ki, sal sa q'urbanen, nə payen, nə bok'ospsuni q'urbanen, nəəl günaxxo os'kseynak' bakala q'urbanen Buxačuğo irəzitenebi. 9 Oşal "mone, Vi çureğalt'oğo bex p'ap'espseynak'ez eysa" nexe. Metər upsunen İsus Xrist'osen bisi q'aydin ene nu c'ovaksuna, təzə sa şeyi burqesunane ak'est'a. 10 Buxačuğoy çureğalt'oğo bex p'ap'espsuna, İzi beşi gala q'urban tadi bədənen yax sakərəmluğ hamal həmişəluğ ı̌velbsunane ak'est'a.
11 Me dünyənexun bakala bito běyinšxoy əş şone ki, hər ği q'urbanxoq'at'un eçeri, ama şot'oğoy eçala q'urbanxo beşi günaxxo tumexun os'k'i nu taşes bakala q'urbanxone. 12 Me Samci Běyinšen isə sa q'urbane eçeri, günaxa tumexun os'k'i taşala q'urban! İsəəl Buxačuğoy yön tərəf, ən hörmətlü gala arśi 13 düşmənxoy İzi turin oq'a sakesunane yaq'běğsa. †10:13 Ǐvel mə̌ğ. 110:1; Əbr. 1:13 14 Şot'in tək sa q'urbanen Buxačuğoy yaq'en taysun çureğalt'oğo me yaq'eynak' tam həzirbine baki.
15 Mot'o Ǐvel Urufenal
16 "Bezi israilluğoxun ğaç̌eğala irəziluğ metər bakale:
Bezi k'anunxo şot'oğoy beyne,
İçoğoy ük'e loxol śamk'oz" ‡10:16 Yer. 31:33
17 saal
"Şot'oğoy Bezi əyitəxun c'eysuna q'a
İçoğoy əşp'est'i günaxxo bağışlayinşoz" §10:17 Yer. 31:34
upsunen təst'iğebsa. 18 Günax bağışlayinşakenesa, t'e vədə q'urban eşt'unal ene eht'iyəc butene.
Və̌st'a bakala věluğa q'orişi efanan
19 Metərluğen, ay viçimux, İsusi bari p'iyen yaynak' ən ı̌vel gala tağala yaq'ane qaypi. 20 Yaynak' təzə bakala, yax yəşəyinş tadala yaq'a! İzi bədənə q'urban tadi ən ı̌vel gane běš bakala pərdinəne zapi. *10:20 Mrk'. 15:38 21 Beşi me Samci Běyinša Buxačuğon İzi azuk' pi c'ək'p'it'oğoynak' kalone laxi. 22 Şot'o görəl, ekinan Şot'ay t'ǒğǒl təmiz, věluğen buy ük'en eğen. Şot'ay běš ç̌omə̌yin təə, ama pak bala xenen os'eśi, ı̌vel baki eğen. †10:22 Yez. 36:25 23 Ekinan Buxačuğoxun eğala umuda ma bot'en, t'e umuda bakala věluğa mal ma ben, axıri yax Əyit Tadiyo İzi əyiti loxol çurk'alone! 24 Ekinan suna ük' taden, amdarxo suna çuresuna, şaat' əş biq'suna k'alk'en. 25 Věbakalxoy giresunxo taysunal eyexun ma c'evk'en. Düze, bəzit'oğon me giresunxo nu taysuna vərdişt'unbe. Ama yan metər ma baken, qoş ma çurk'en, axıri Divanbakala Ğineynak' male mande!
Vě amdarxo q'əst'en günax əşp'est'unaxun ə̌xil baksuna k'alpsun
26 Əgər yan serin k'ə baksuna avabaksun q'əst'en günaxyan əşp'est'asa, metər günaxa sal sa q'urbanen os'k'i tene taşon. 27 Mot'oxun oşa yax saycə q'ı̌ye boş arśi Divanbakala ğina q'a Buxačuğoy əleyinə c'erit'oğo əfçibala aruğo yaq'běğsune manst'a. ‡10:27 İsa. 26:11; Sef. 1:18; 3:8 28 Moiseyi k'anunaxun c'erit'oğoynak', p'ə̌ nəəl xib tani şahidluğ bunesa, bisuni q'ərare tadesay. §10:28 Ams'i oç̌. 35:30; K'an. 17:6; 19:15 29 P'oy ef zənden Buxačuǧoy Ğara hik'k'al bi, Şot'ay beşi günaxxoy gala śipi ı̌vel p'iye loxolxun c'ovakit'oğoy caza k'ə bakale? Buxačuğoxun ğaç̌eśi irəziluğa ı̌velbi p'iye loxolxun c'ovakit'oğoxun, yax me neymətə tadi Urufa hörmətsuzluğbit'oğoxune exlət taysa! *10:29 C'eys. 24:8; Əbr. 13:20 30 Axıri yan "həyif haq'sun Bezi əşe, cazina tadalo Zuzu" †10:30 K'an. 32:35 Uk'alt'u, "Q'ončuğon İzi azuk'a divanbale" ‡10:30 K'an. 32:36; Ǐvel mə̌ğ. 135:14 Pit'u çalyanxsa. 31 Dirist' bakala Buxačuğoy kiyel baft'alo goroxe baki!
Věluğa malbi qoşmabakanan
32 İsusi yaq'en təzə taysa burqat'an, t'e ğimxo efi zapi koruğxo, t'e koruğxon və̌x nu qoşbes baksuna eyex badanan. 33 Və̌x axšumi gala laxala vədəmuxal bakene, və̌x biq'i bast'eynak' efi bač'anexun baft'i vədəmuxal, və̌llarik' çətinluğ ak'alt'oğoy t'ǒğǒl baki şot'oğo efi ük' tadi vədəmuxal bakene. 34 Və̌n türminə arśit'oğo ük' bok'ospsunnan ak'est'i; vədəne bake ki, ef bakalt'u ef kiyexun haq'suna mǔqnanbaksay, axıri və̌ynak' həzirbakiyorox ef kiyel bakit'uxun üst'ün, şot'oğoy həmişəluğ baksuna avananiy.
35 Şot'o görəl və̌x aç̌esmabanan, efi ük'lü baksuni əvəzə tam haq'alnan. 36 Ama Buxačuǧoy yax əyit tadit'u haq'seynak' Şot'ay çureğalt'u əməlbi hər şeya portpsune lazım. 37 Şot'o görə ki,
"Male mande, lap mal,
Eyseynak' Həzirbakiyo eğale, Şo c'əyitenebakal!
38 Düzgün yaq'en tağalo iz věluğa görə yəşəyinşale,
Za bakala věluğa malbi düzgün yaq'axun c'eğalt'u isə Bez piin tene ak'al". §10:38 Hab. 2:3-4; Rim. 1:17; Gal. 3:11
39 Ama yan qoşbaki əfçibakalt'oğoxun təə, beşi věluğa axıral śirik' efi həmişəluğ yəşəyinş haq'aloroxyan.

- Əbraniğo
- <
- 10
- >

*10:7 10:7 Ǐvel mə̌ğ. 40:6-8

†10:13 10:13 Ǐvel mə̌ğ. 110:1; Əbr. 1:13

‡10:16 10:16 Yer. 31:33

§10:17 10:17 Yer. 31:34

*10:20 10:20 Mrk'. 15:38

†10:22 10:22 Yez. 36:25

‡10:27 10:27 İsa. 26:11; Sef. 1:18; 3:8

§10:28 10:28 Ams'i oç̌. 35:30; K'an. 17:6; 19:15

*10:29 10:29 C'eys. 24:8; Əbr. 13:20

†10:30 10:30 K'an. 32:35

‡10:30 10:30 K'an. 32:36; Ǐvel mə̌ğ. 135:14

§10:38 10:38 Hab. 2:3-4; Rim. 1:17; Gal. 3:11

© 2020 WBT