- C'eysun
- <
- 38
- >

38
Bok'ospsuni q'urbaneynak' q'urban eçala gane düzbsun
(C'eys. 27:1-8)
1 Yasəməni daxt'ak'axun bok'ospsuni q'urbaneynak' q'urban eçala gat'un düzbi. Şo bip' dönbələney, iz boxoyluğ q'a gengluğ qo ə̌m, alloyluğ isə xib ə̌mey. *38:1 - boxoyluğ q'a gengluğ 2 met'rə 25 sant'i, alloyluğ isə 1met'rə 35 sant'i 2 Q'urban eçala gane bip' dönbineyal mǔq'ǒğo t'etərt'un düzbi ki, şorox q'urban eçala ganuxun sat'un baki. Oşa t'e ganu misen but't'unk'i. 3 Şot'ay jeq'e q'avurxo, ist'amxo, ləənxo, çəngəlxo, xətəngəzxo - bütüm şeyurxo misent'un düzbi. 4 Şot'oğon q'urban eçala ganeynak' misəxun reşot'k'at'un düzbi. Şot'o q'urban eçala gane zolağaxun oq'a t'etərt'un laxi ki, reşot'k'inen şot'ay qı̌t'uxune duğsay. 5 Me misnə reşot'kin bip' dönbine durut'xo c'ovakest'eynak' q'əliben düzbaki bip' dənə misnə halq'ane buy. 6 Yasəməni xodaxun durut'xo düzbi iz looxun misen butt'unki. 7 Durut'xo q'urban eçala gane p'ə̌ börine bakala halq'oğo lavt'unk'i ki, şot'o biq'i taşes bakan. Q'urban eçala ganu daxt'ak'axunt'un düzbey, şot'ay boşt'an ams'iney.
Misnə ləənə düzbsun
(C'eys. 30:18)
8 Oşa pak bakseynak' sa misnə ləən q'a şot'o laxseynak' gat'un düzbi. Şot'o ı̌vel çadıri bağala gala q'ulluğbala çupuxxoy misnə güzgüğoxunt'un düzbi.
Ǐvel çadıri məəlnə düzbsun
(C'eys. 27:9-19)
9 Oşa ı̌vel çadıri məəlin güney tərəfeynak' boxoyluğ sabaç̌ ə̌m†38:9 - 45 met'rə bakala nəzik' kətani t'urinen ə̌leśi pərdooxt'un düzbi. 10 Şot'oğoynak' q'a dənə sütün saal şot'oğoy oq'a laxseynak' misəxun q'a dənə laxala gat'un düzbi. Q'armağxo q'a halq'oğo isə gümüşəxunt'un düzbi. 11 Q'uzeyi tərəfeynak'al bakala pərdin boxoyluğ sabaç̌ ə̌mey; şot'oğoynak'al q'a dənə sütün saal misəxun q'a dənə laxala gat'un düzbi. Sütünxoy q'armağxo q'a halq'oox isə gümüşəxuney. 12 Məəlin běğ batk'ala tərəfeynak' bakala pərdoğoy boxoyluğ isə əlli ə̌mey; ‡38:12 - 22 met'rə 50 sant'i şot'oğoynak' vis' dənə sütün saal vis' dənə laxala gat'un düzbi. Q'armağxo q'a halq'oğo isə gümüşəxunt'un düzbi. 13 Məəlin běğ c'eğala tərəfiyal boxoyluğ əlli ə̌mey. 14 Bağala gane sa tərəf, hərt'ay iz laxala ga bakala xib sütüni loxol, içoğoy boxoyluğ qos's'e ə̌m§38:14 - 6 met'rə 75 sant'i bakala pərdooxe buy. 15 T'e soğo tərəfəl hərt'ay iz laxala ga bakala xib sütüni loxol içoğoy boxoyluğ qos's'e ə̌m pərdooxe buy. 16 Məəlin hərrəmine bakala bütüm pərdoox nəzik' kətani parçinaxuney. 17 Məəlin sütünxoy laxala ganxo misəxun, ğaç̌esunxo q'a q'armağxo isə gümüşəxuney; sütünxoy bulurxo gümüşent'un but'k'ey. Məəlin bütüm sütünxoy ğaç̌esunxo gümüşəxuney.
18 Məəlin bağala ganeynak' boxoyluğ q'a ə̌m, alloyluğ isə məəlin pərdoğoy alloyluğallarik' qo ə̌m*38:18 - 9 met'rə, alloyluğ 2 met'rə 25 sant'i bakala pərdət'un düzbi. Şo göyin, mumušak'i, tünd č'oč'a irəngen t'uriğon saal nəzik' kətani t'uriğone ə̌leśey, iz loxol naxışxoval buney. 19 Bağala gane bip' sütüne buy, hərt'ay oq'al izi misnə laxala gane buy; şot'oğoy ğaç̌esunxo q'a q'armağxo isə bütüm gümüşəxuney. Sütünxoy bulurxoval gümüşent'un but'k'ey. 20 Ǐvel çadıri mixçoox isə məəlin hərrəmine bakala pərdoğo ğaç̌bseynak' əşeğala bütüm mixçoğollarik' misəxuney.
Ǐvel çadıreynak' əşp'est'i şeyurxo
21 Moiseyi əmiren běyinš Aaroni ğar İt'amari kalaluğen leviğon ı̌vel irəziluği çadıreynak' əşp'est'it'oğoy siyəyinət'un biq'i.
22 Hametər, İuday tayfinaxun Xure nəvə bakala Urin ğar Besalelen Q'ončuğon Moiseya əmirbi hər şeya düzbi çark'eney. 23 İçu Dane tayfinaxun bakala ust'aluğa, kişbsuna saal göyin, mumušak'i, tünd č'oč'a irəngen t'urinen nəzik' kətani parçin loxol naxış laxsuni əşurxo bacarbala Ahit'amaxi ğar Oholiabenal köməybeney.
24 Ǐvel ganu biq'seynak' əşeśi q'ızıli çəki saq'o vuy t'alant' saal vǔğbaç̌ otuz şek'eley. †38:24 saq'o vuy t'alant' saal vǔğbaç̌ otuz şek'el - təxminən 1000 k'ilo. Mo ı̌vel gala bakala şek'eli çəkinə görəney. Me q'ızıl Q'ončuğoynak' sa pay baksuna ak'est'eynak' alabaki q'ızıley.
25 Siyəyinə haq'eśi amdarxoy tadi gümüşi çəki isə sabaç̌ t'alant' saal sa hazar vǔğbaç̌ yetmiş qo şek'eley. ‡38:25 - təxminən 3440 k'ilo. Mo ı̌vel gala bakala şek'eli çəkinə görəney. 26 Siyəyinə haq'eśi hər q'a saal q'a yəşəxun ala bakala ǔqbaç̌ xib hazar qobaç̌ əlli işq'ara qǐ şek'ele koft'ey. Mo ı̌vel gala bakala şek'eli çəkinə görəney. §38:25-26 C'eys. 30:11-16; Mat'. 17:24 27 Me gireśi gümüşi sabaç̌ t'alant'*38:27 - təxminən 3400 k'ilo. ǐvel çadıri q'a iz boş bakala ı̌vel ganu ən ı̌vel ganuxun cöybala pərdin sütünxoy laxala ganxo q'əliben düzbseynak'e əşeśi: sabaç̌ dənə laxala ganeynak' sabaç̌ t'alant', hər laxala ganeynak' sa t'alant'. 28 Sa hazar vǔğbaç̌ yetmiş qo şek'el †38:28 - təxminən 30 k'ilo. isə sütünxoy ğaç̌esunxo q'a q'armağxo düzbseynak' saal şot'oğoy bula but'k'seynak'e əşeśi.
29 Q'ončuğoynak' alabaki pay tadeśi mise çəki yetmiş t'alant' saal p'ə̌ hazar bip'baç̌ şek'eley. ‡38:29 - təxminən 2425 k'ilo. 30 Şot'oxun ı̌vel çadıri bağala gane sütünxoy laxala ganxo, misnə q'urban eçala ganu, şot'ay misnə reşot'k'ina saal me q'urban eçala ganeynak' bütüm lazım bakalt'oğot'un düzbi. 31 Mandi misəxun isə məəlin hərrəmine bakala sütünxoy oq'a bakala laxala ganxo, bağala gane sütünxoy laxala ganxo, çadıreynak' saal məəlin hərrəmineynak' əşeśi bütüm mixçoğot'un düzbi.

- C'eysun
- <
- 38
- >

*38:1 38:1 - boxoyluğ q'a gengluğ 2 met'rə 25 sant'i, alloyluğ isə 1met'rə 35 sant'i

†38:9 38:9 - 45 met'rə

‡38:12 38:12 - 22 met'rə 50 sant'i

§38:14 38:14 - 6 met'rə 75 sant'i

*38:18 38:18 - 9 met'rə, alloyluğ 2 met'rə 25 sant'i

†38:24 38:24 saq'o vuy t'alant' saal vǔğbaç̌ otuz şek'el - təxminən 1000 k'ilo.

‡38:25 38:25 - təxminən 3440 k'ilo.

§38:26 38:25-26 C'eys. 30:11-16; Mat'. 17:24

*38:27 38:27 - təxminən 3400 k'ilo.

†38:28 38:28 - təxminən 30 k'ilo.

‡38:29 38:29 - təxminən 2425 k'ilo.

© 2020 WBT