- Əbraniğo
- <
- 12
- >

12
Buxačuǧoy yaynak' bala bavaluğ
1 Metərluğen, isə ki me amdarxoy biyorox bito beş piin běše, ekinan t'e həzirbakit'oğo p'ap'seynak' bakala me yaq'a t'it'at'an, yax bı̌hiluğ bala, yax me yaq'axun c'evk'es bakala günaxa beş loxolxun boseri t'it'en. Me yaq'a beş běš c'eğala bito çətinluğxo axıral śirik' portp'en, 2 yax me yaq'a c'evk'i, yax noxsansuz bes bakala İsusa běğen. Axıri Şot'inal İçeynak' həzirbakit'oğo haq'seynak' hetər hörmətsuz şeyurxoxune c'ovaki - xaçe loxol t'ə̌q't'eśine p'uri! İsəəl Buxačuğoy t'ǒğǒle arśe, Şot'ay yön kule! 3 Günaxkərxoy piyes düşmən ak'eśi, şot'oğoy kiyelxun mema əzyət zapi İsusa běğanan! Běğanan ki, urufaxun nu bitanan, turel manst'eynak' zorba bakes bakanan!
4 Hələ k'ənan zapi ki? Günaxa bul nu k'os'bi p'i c'eğamin portp'sun k'ə baksuna tenan ava hələ və̌n. 5 Buxačuğon və̌x bavan iz ğara uk'ala k'inək' pi əyitmoğo ef eyex badanan:
"Bez ğar, Buxačuğon va çətinluğxoxun c'ovakest'at'an, mot'o şaat' tərəfəxun běğa,
Va me yaq'en zombat'anal urufaxun ma bita!
6 Axıri Buxačuğon İz çureğalt'une tərbiyə tast'a,
İçeynak' ğar bit'une t'api zombsa". *12:6 Məs. 3:11-12
7 Efi ak'ala koruğxo Buxačuğoxun eğala tərbiyə k'inək' q'abulbanan. Axıri Buxačuğon efi loxol bavan iz ğare loxol běğala k'inək'e běğsa. Mani ğarane bavan tərbiina cazasuz tast'a? 8 Əgər və̌n ef bavaxun bito bavoğon içoğoy əyloğo tadala tərbiinaxun ak'itenansa, t'e vədə və̌n ğar təə, bic' baki əyloxnan. 9 Beşi bitot'ay yax törəyinşi, yax tərbiyə tadi, yanal şot'oğo hörmətbala sa bavane bu. İsə běğanan göynul bakala, Şot'ay əyiten taysunen yax yəşəyinş tadala Bava beşi hörmət heq'ədər bakalane! 10 Beşi me dünyəne bakala bavoğon yax samal vədəluğ, içoğoy ava k'inək't'un tərbiyə tade. Buxačuğon isə yaynak' ən şaat'o k'ənesa, şot'one aksa, beşi İçullarik' ı̌vel bakseynak'e tərbiyə tast'a. 11 Düze, tərbiinə haq'ala vədəmoğost'a me tərbiinen yax mǔqst'axun gele q'ač'est'a, ama oşa me tərbiinaxun c'ovakit'oğon düzgünluği q'a serluği k'ə baksuna, şot'ay tadi neymətxo ak'alt'un.
12 Kot'o görəl ost'aar çurpanan, kiyexun-turexun ma bitanan! †12:12 İsa. 35:3 13 Ef tağala cığıra düzbanan ‡12:13 Məs. 4:26 ki, axsağlayinşala tura ç̌axk'at'an, şot'o xoxp'i təə, q'olaybi bakanan.
14 Bitot'uxun serlu baksuna saal ı̌vel baksuna çalışakanan, axıri ı̌vel tenansa, Q'ončuğoy t'ǒğǒlal bakes tenan bakal. 15 Běğanan ki, ef boş Buxačuğoy ak'est'ala şaat'luğaxun ç̌o taradalorox maq'an baki, ağu il k'inək' göyünbaki efi boş gelet'oğoy yəşəyinşa maq'at'un ağu bi. §12:15 K'an. 29:18 16 Běğanan ef boş əxlagsuz nəəl Esavallarik' Buxačuğoxun ə̌xil bitalorox maq'an baki. Şot'in içu k'ojin kala ğar baksunen tadala haq'q'a sa t'alik' xorayeynak'e toydey. *12:16 Burq. 25:29-34 17 Axıri avanan şot'in oşa heq'ədəre izi bava me haq'q'a içu qayst'eynak' xoyinšbi, ama tene haq'es baki. Neğal śinepi, ama hik'k'al badalbes tene baki. †12:17 Burq. 27:30-40
18 Běğanan, efi həysə ı̌šalayinşakalo nə kul duğes bakala, içuxun arux c'eğala israilluğoy ı̌šalayinşaki Sinay burux tene, nə bayinq'luğ q'a zülmət, nəəl tufan. ‡12:18 C'eys. 19:16-22; 20:18-21; K'an. 4:11-12; 5:22-27 19 İsrailluğon şeypuri q'a Buxačuğoy səsə ibakat'an q'ı̌yexun t'ut'upi, Buxačuğoy əyitmoğo ibakit'uxun oşa "ene yaxun maq'an əyitp'i" pi xoyinšbi ga tene. 20 Mo Buxačuğoy "me buruğo sa heyvanal laft'ayin, şot'o ǰělayinşi besp'anan" əyiten amdarxoy pula haq'i, §12:20 C'eys. 19:12-13 21 lap Moiseya içuval q'ı̌ya badi "q'ı̌yexun t'ut'uzne" pest'i ga tene! *12:21 C'eys. 19:9-25; K'an. 4:11-12; 5:22-26; 9:19
22 Efi ı̌šalayinşakalo dirist' bakala Buxačuğoy şəhər, ı̌vel Yerusalim bakala Sion buruxe! Efi hari ga hazarxon angelxoy mǔqluğa gireśi gane, †12:22 Burq. 4:10 23 k'ojin kala ğar baki c'ək'eśit'oğoy, ‡12:23 - Mot'in İsusi bač'anexun tağalt'oğoy ga Buxačuğoy piyes k'ojin kala ğare ga bı̌hi bakala k'inək' baksunane ak'est'a. içoğoy s'iyurxo Buxačuğoy girkə śameśit'oğoy bakala gane. Və̌n bitot'ay Divanbal bakala Buxačuğoy q'a içoğo noxsansuz bi Buxačuğoy piyes düzgün ak'eśit'oğoy t'ǒğǒlnan eysa. 24 Və̌n təzə irəziluğa bex p'ap'esbseynak' c'ək'eśi İsusi, İz śipi p'i Avelen śipi p'iyaxun üst'ün baksuna ak'est'alt'ay t'ǒğǒlnan eysa. §12:24 - Aveli bari p'i həyif haqsuni p'iney, İsusi bari p'i isə çark'esun eçala p'ine.
25 Şot'o görəl běğanan, və̌xun əyitk'ala Buxačuğoxun ç̌o ma taradanan! Axıri əgər me dünyənexun bakala Moiseyi pit'oğo nu ibakit'oğon içoğoy cazina haq'et'unsa, t'e vədə beşi, göynul Bakalt'ay pit'oğo nu ibakalt'oğoy, cazasuz manst'un mümküne ki? *12:25 C'eys. 20:22 26 Şot'ay səsen t'e vədə oç̌ala ǰı̌k'epi, ama oşa saal əyit tadi pine: "Zu sa kərəməl oç̌ala ǰı̌k'k'oz, ama tək oç̌ala təə, göyurxoval". †12:26 C'eys. 19:18; Divan. 5:4; Ǐvel mə̌ğ. 68:9; Hak'. 2:6 27 "Sa kərəməl" əyiten ak'esest'a ki, me dünyəne ǰı̌k'p'i əfçibes bakala şeyurxo əfçibakale, t'e vədəl saycə nu əfçibes bakala şeyurxo mandale.
28 Mone, yan me nu əfçibes bakala padçağluğa haq'aloroxyan. Mot'aynak'al Buxačuğo boşluyan. Şot'o görəl, ekinan Buxačuğo İz çureğala k'inək' bul k'os'ben. Şot'ay s'iye q'a kalaluğin běš bakala hörmətə ak'est'en, 29 axıri beşi Buxačux "bok'osp'i śik'ala" ‡12:29 K'an. 4:24; 9:3; İsa. 33:14 Buxačuxe.

- Əbraniğo
- <
- 12
- >

*12:6 12:6 Məs. 3:11-12

†12:12 12:12 İsa. 35:3

‡12:13 12:13 Məs. 4:26

§12:15 12:15 K'an. 29:18

*12:16 12:16 Burq. 25:29-34

†12:17 12:17 Burq. 27:30-40

‡12:18 12:18 C'eys. 19:16-22; 20:18-21; K'an. 4:11-12; 5:22-27

§12:20 12:20 C'eys. 19:12-13

*12:21 12:21 C'eys. 19:9-25; K'an. 4:11-12; 5:22-26; 9:19

†12:22 12:22 Burq. 4:10

‡12:23 12:23 - Mot'in İsusi bač'anexun tağalt'oğoy ga Buxačuğoy piyes k'ojin kala ğare ga bı̌hi bakala k'inək' baksunane ak'est'a.

§12:24 12:24 - Aveli bari p'i həyif haqsuni p'iney, İsusi bari p'i isə çark'esun eçala p'ine.

*12:25 12:25 C'eys. 20:22

†12:26 12:26 C'eys. 19:18; Divan. 5:4; Ǐvel mə̌ğ. 68:9; Hak'. 2:6

‡12:29 12:29 K'an. 4:24; 9:3; İsa. 33:14

© 2020 WBT